**“*Πριν από την πλημμύρα*”**

Το ξενόγλωσσο ντοκιμαντέρ “*Πριν από την πλημμύρα*”, είναι μία παραγωγή του National Geographic και απευθύνεται σε μαθητές του Γυμνασίου και του Λυκείου. Ο ηθοποιός Λεονάρντο Ντι Κάπριο, ως Αγγελιοφόρος της Ειρήνης του ΟΗΕ για την κλιματική αλλαγή, υπογραμμίζει την επιδείνωση του παγκοσμίου προβλήματος που αφορά τον πλανήτη μας. Το λιώσιμο των παγόβουνων, η άνοδος της στάθμης της θάλασσας, η αύξηση της θερμοκρασίας, η ξηρασία και τα επικίνδυνα καιρικά φαινόμενα έχουν άμεσο αντίκτυπο, όχι μονάχα στην ζωή και την υγεία του ανθρώπου, αλλά και στα άγρια ζώα, καθώς και στα παράκτια οικοσυστήματα. Συγκλονιστικό είναι το στοιχείο πως μέσα σε διάστημα 30 ετών έχει χαθεί το 50% των κοραλλιών στους ωκεανούς.

Πού οδηγεί η εξάρτησή μας στα ορυκτά καύσιμα; Γιατί δεν μπορεί να υπάρξει ομοφωνία για την επιρροή του ανθρώπου στην κλιματική αλλαγή, ανάμεσα στους επιστήμονες και τους πολιτικούς; Ποια συμφέροντα κρύβονται από πίσω; Τί μπορούμε να κάνουμε σε ατομικό και ομαδικό επίπεδο, έτσι ώστε να προστατεύσουμε τα οικοσυστήματα, τα είδη που απειλούνται με εξαφάνιση, την φύση και την ίδια μας την ύπαρξη; Υπάρχει τρόπος να ανατρέψουμε την παρούσα κατάσταση... πριν από την πλημμύρα; Ερωτήματα που καλούνται οι μαθητές να σκεφτούν, να κατανοήσουν και στην συνέχεια, έχοντας λάβει την κατάλληλη ενημέρωση και εκπαίδευση, να λάβουν δράση.